Vi har ikke set meget til ham siden starten af april, hvor han vandt Baskerlandet Rundt. Men nu melder Jonas Vingegaard sig igen klar til et nyt etapeløb, da han er på startlisten til Critérium du Dauphiné. Det bekræfter løbet på sin hjemmeside . - Selv uden de superhjælperyttere, der flankerede ham sidste sommer, er vinderen af Tour de France i 2022, manden, der skal slås i den 75. udgave af Critérium du Dauphiné, skriver de. Løbet er nemlig en lakmustest, der måler favoritternes potentiale, inden de også skal brillere i det franske senere på sommeren. - Det er op til Jonas Vingegaard at finde ud af, hvor slaget skal stå. Sidste år grundlagde han sin triumf i Paris ved at tage andenpladsen i Dauphiné efter en venskabelig duel mod holdkammeratern Primoz Roglic. Danskeren er siden steget til et nyt niveau og behøver ikke længere at dele kaptajnrollen, står der på løbets hjemmeside . Flere store stjerner til start Primoz Roglic, der lige nu kører Giro d’Italia, er altså ikke til start, men flere andre klassementsstjerner har meldt sin ankomst. Du kan se den fulde liste nederst i artiklen, men stjerner som Richard Carapaz, Enric Mas, David Gaudu, Mikel Landa, Adam Yates og Daniel Felipe Martinez er på den foreløbige startliste. Derudover er danskerne Andreas Kron og Anthon Charming også offentliggjort. Du kan se Critérium du Daphiné på TV 2 Sport og TV 2 Play fra 4. juni.
Jonas Vingegaard er meldt på startlisten i Critérium du Dauphiné, og det samme er flere andre stærke klassementsryttere.